Vrou vas ná ‘verhuring-slenter’ | Netwerk24
Deur Jackie Kruger 25 Junie 2019 10:57
Marianne Roux. Foto: Facebook
Marianne Roux (32) het Maandag in die landdroshof in Thembalethu, George, verskyn in verband met ’n saak van diefstal wat in Januarie vanjaar by die polisie in George aanhangig gemaak is, sê kapt. Malcolm Pojie, polisiewoordvoerder.
Volgens Pojie het Roux mense aanvanklik bedrieg deur hul deposito’s te neem wat veronderstel was om oorbetaal te word aan die regmatige eienaars van vakansieverblyf.
Sy is Vrydag by haar huis in Sedgefield in hegtenis geneem en by die polisieselle in Conville, George, aangehou totdat sy Maandag die eerste keer in die hof verskyn het.
Die saak is tot 11 Julie vir ’n borgtogaansoek uitgestel. Die ondersoekbeampte sal dit teenstaan, sê Pojie.
“Sy bly in aanhouding. Tot dusver het 13 klaers na vore gekom om aan te meld dat hulle bedrieg is. Die slenter is blykbaar gebruik om onskuldige mense te bedrieg uit duisende rande kontant, wat meer as R70 000 beloop,” sê hy.
Mense van so ver as Lephalale in Limpopo, Midrand en Kempton Park in Gauteng en Bellville in die Wes-Kaap is slagoffers van die slenter.
“Ons glo meer mense is bedrieg, en doen ’n beroep op potensiële slagoffers om die voorvalle by die naaste polisiekantoor te gaan aanmeld. Mense van so ver as Lephalale in Limpopo, Midrand en Kempton Park in Gauteng en Bellville in die Wes-Kaap is slagoffers van die slenter.”
Volgens inligting op Facebook het Roux vakansiehuise in die Tuinroete onder “Eden Travel Holiday Homes” bemark. Die blad was Dinsdag nie meer beskikbaar nie.
Jurgens van der Walt van Sedgefield-toerisme sê hy het ’n paar maande gelede begin om mense te waarsku nadat besoekers die toerismekantoor gebel het om uit te vind presies waar huise is wat vir verblyf bespreek is. Van der Walt het dan gaan kyk, maar kon nie die huise vind nie.
’n Skermgreep van die Facebook-blad “Eden Travel Holiday Homes”. Foto: Facebook
In nog ’n geval het mense by ’n verblyfplek in Sedgefield oorgebly, maar die geld wat hulle betaal het, is nooit aan die eienaar oorbetaal nie.
Van der Walt het die inligting bymekaargemaak. “Ek het besluit iets moet gedoen word,” sê hy.
“Mense betaal ’n fortuin om vakansie te hou en spaar daarvoor. Om hier te moet kom nadat hulle 1 300 km gery het en die verblyf bestaan nie, is wreed. Dit gaan reeds swaar met die toerismebedryf, ons kan nie sulke goed toelaat nie.”
Mense het ook op Facebook laat blyk dat hulle onder meer deposito vir vakansieverblyf in Desember (2019) op plekke soos Groot-Brakrivier en Hartenbos betaal het. Nadat hulle snuf in die neus gekry het, het hulle die verblyfeienaar gekontak, net om uit te vind dat die geld nie oorbetaal is nie.
Meer oor: Kapt. Malcolm Pojie | Sedgefield | Suid-Kaap | Eiendomme | Diefstal | Slenter | Verhuring